Po sjellim në vëmendje të lexuesve, një editorial të gazetës "DAJTI" të shkruar në vitin 1925 nga H. Ibrahim Dalliu, për zgjedhjet e mbajtura për në Kongresin e Dytë të Xhamisë, ku morën pjesë delegatë të zgjedhur nga të gjitha qytetet dhe krahinat shqiptare. Në këtë kongres u morën vendime të rëndësishme mbi funksionimin e rregullt administrativ të KMSH-së, si dhe për forcimin e punës dhe lidhjet e ngushta më pas me besimtarët. Ajo çka të bën përshtypje është shqetësimi njerëzor e intelektual që Hafiz Dalliu përcjell ndaj mbarëvajtjes së procesit, duke luftuar fort qe që prej këtyre zgjedhjeve të dilnin njerëzit më të mirë për detyrën që do të përmbushnin. Hafizi i këshillon besimtarët të zgjedhin përfaqësuesit më të mirë, për nga morali dhe dituria e tyre, gjë që shihet si kusht themelor për mbarëvajtjen e Komunitetit Musliman. Moskryerjen e duhur të zgjedhjeve, mospërfaqësimin e duhur të kandidatëve në kongres, Dalliu e shikon si tradhëti ndaj Zotit dhe Pejgamberit nga njëra anë si dhe ndaj atdheut nga ana tjetër, për shkak të rëndësisë së këtij institucioni.
Eshtë interesante të vërehet kujdesi që është treguar gjatë procesit të këtyre zgjedhjeve. Që në ditën e parë të Kongresit u kontrolluan me kujdes mandatet dhe rregullsia e zgjedhjeve të kandidatëve. Sipas të dhënave të procesverbaleve zgjedhjet e këshillave të xhamive janë bërë në çdo katund dhe qytet të Shqipërisë me përpikërinë më të madhe. Interesant është botimi për disa numra rresht edhe i procesverbaleve të mbledhjeve të tyre në faqet e gazetës "DAJTI", e cila mund të themi se u bë një referencë për transparencën e atij procesi.
Nuk mund të mos vërejmë këtu kontrastin e gjithë kësaj me atë çfarë ndodh sot në Komunitetin Musliman, ku zgjedhjet, megjithëse janë një detyrim themelor në statut, as që organizohen fare, dhe mandatet në Këshillin e Përgjithshëm përcaktohen sipas dëshirave të Kryesisë dhe orekseve të gylenistëve që e kontrollojnë atë. Kjo tregon për regresin e jashtëzakonshëm që ka pësuar ky komunitet 90 vjet më vonë, megjithë faktin se sot zotërojmë mundësi më të mëdha teknike për të organizuar zgjdhje të mira. Gjithçka tregon për mungesën e vullnetit për t'i dhënë legjitimitet këtij institucioni, duke bërë që ai të vijojë të mbetet peng i interesave të një grupi të vogël njerëzish, të kavardisur me interesat banale të klasës politike shqiptare.
Duke mos qenë i zgjedhur nga besimtarët, ky komunitet nuk ka legjitimitetin e duhur për të përfaqësuar bashkësinë e vet. Për këtë arsye, po kaq ilegjitime mbeten edhe vendimet arbitrare enveriste të ndërmarra ndaj drejtuesve të Xhamisë së Medresesë, të cilët, ndryshe prej burokratëve anonimë në KMSH, gëzojnë mbështetjen dhe përkrahjen e të gjithë besimtarëve të kësaj xhamie. Gjithçka po zhvillohet në Xhaminë e Medresesë, tregon se KMSH-ja, e pushtuar tashmë prej Fondacionit turk SEMA dhe grupit gylenist që ai përfaqëson, ka vendosur që jo vetëm të mos përfaqësojë aspak besimtarët, por edhe të hyjë në konflikt me ta, duke u përzënë imamët e duke u imponuar vendime të padëshiruara. Nga kjo situatë, ftojmë drejtuesit e këtij institucioni, të reflektojnë për situatën e rëndë ku po i shtyjnë marrëdhëniet e tyre me besimtarët, dhe të ndjekin shembullin e traditave të shkëlqyera që themeluesit e tij na kanë lënë. Ne kemi shumë se çfarë të mësojmë prej atyre njerëzve që hodhën themelet e këtij institucioni, që sot po shpërfytyrohet krejtësisht. Modelet janë aty. Mbetet vetëm vullnet që gjërat të shkojnë drejt normalizimit.
Ibrahim Dalliu
Sikundër e patëm shkruë në numrin e kaluem sod fillojnë zgjedhjet e xhemati Islamijes, e mbarojnë në pesë të Qershurit, ku në pesmëdhetë t'ati mueji hapet kongresi në kryeqytet, i cili ka për detyrë (për veç kontrollimit të veprimeve dy vjeçare) me rizgjedh (në qoftë nevoja) edhe kryetarin e antarët e këshillit të naltë të sheriatit.
Duë t'i urojë vllaznit t'onë për kta zgjedhje të cilat po bahen me lirië e qetësië të plotë nën hijen e flamurit të Qeveriës Republikane. Sa do që shtet i ynë nuk asht i mështetun në ndonji fe zyrtare por si mbas nenit të posaçëm të statutit, Qeverija, tri fenat që gjinden në Shqipni i nderon; jo vetëm se i nderon, por edhe me sa mundet ju ndihmon: prandaj si në të gjitha punët shtetnore, ashtu edhe në pikpamje fetare, komb' i ynë asht fort i lumtun.
Dihet se feëja asht nji nga ndjenjat naturale të njerzisë, për ket shkak si kur doherë edhe sod, s'ka as nji komb në faqe të dheut që t'jetë pa fe; na shqiptarët si gjithmon ashtu edhe ndashti jemi fetarë të fortë; me kte lavdërohemi përballë të ç'do kombi, por për m'u mbajtë e m'u forcue feja, si lypset, e me i dhanë fëmijëve edhe nipavet t'onë nji edukatë fetare të kullutë, duhet të kujdesohemi për së tepri në zgjedhjen e delegatve, të cilët do të ngarkojnë atë barrë të randë e tepër të shêjtë. Poh, sikundër thotë Perëndija me madhni të Vet në Kurani qerijm: Pa dyshim All-llahu ju urdhënon juve që t'ja epni punën në dorë t'ati që asht i zot' i asajë pune.
Pra o vllazën Muhammedan! Vëxhgoni me dërguë si delegat n'at kongres, njerëz tepër të dishëm e të ndershëm, se për ndryshe do të tradhtoni Zotin e pejgamberin edhe atdheun i cili nuk përmbahet vetëm se tu i dhanë biëvet të tij nji edukatë fetare e komtare; (terbijei dinije ve mil-lije) të cilën punë ka me e siguruë ai kongres.
Gazeta "DAJTI", nr. 78, Tiranë e enjte 21 maj 1925